BPN disalurkan kepada 10.6 juta penerima
KUALA LUMPUR: Setakat ini, jumlah penerima Bantuan Prihatin Nasional (BPN) adalah 10.6
juta orang yang melibatkan bayaran berjumlah RM11 bilion, kata Perdana Menteri
Tan Sri Muhyiddin Yassin (gambar). Beliau berkata kelmarin kerajaan telah meluluskan 2.3 juta permohonan BPN,
termasuk permohonan baharu dan rayuan, yang melibatkan jumlah perbelanjaan
sebanyak RM1.7 bilion. Selain itu, Menteri Kewangan, Tengku Datuk Seri Zafrul Tengku Abdul Aziz,
bersetuju untuk melanjutkan tempoh rayuan permohonan BPN sehingga 31 Mei 2020,
katanya semasa menyampaikan perutusan khas yang disiarkan secara langsung
menerusi stesen televisyen tempatan, termasuk Bernama TV semalam. Ini berikutan ada rungutan daripada orang ramai yang gagal menerima bayaran
BPN atas pelbagai sebab, antaranya maklumat yang diisi tidak lengkap. “Ada juga yang permohonannya ditolak kerana dalam rekod menunjukkan
pendapatan melebihi syarat kelayakan, tetapi mereka sebenarnya telah hilang
pekerjaan dan hilang sumber pendapatan. “Ada juga antara yang memohon merupakan pelajar yang telah menerima bantuan
BPN bagi kategori pelajar, jadi permohonan mereka untuk mendapatkan bayaran BPN
bagi kategori bujang ditolak,” katanya. Muhyiddin berkata, selain menghantar e-mel, para pemohon yang mengalami
permohonan tidak diluluskan, mereka boleh hadir sendiri ke kaunter Lembaga
Hasil Dalam Negeri (LHDN) untuk membuat rayuan bermula Isnin 11 Mei 2020. “Bagi negeri-negeri yang bercuti hari ini, bolehlah pergi ke kaunter LHDN
pada Selasa, 12 Mei 2020.  “Saya tak berjanji semua rayuan boleh diluluskan ,tetapi mana-mana rayuan
yang memenuhi syarat dan munasabah, insya-Allah boleh diluluskan,” katanya. –
Bernama 
See author's posts
